KIRJALLINEN KYSYMYS E-1774/99 esittäjä(t): Hugues Martin (PPE-DE) komissiolle. Yhteisön lainsäädännön noudattaminen kenkäteollisuuden alalla.



Virallinen lehti nro 225 E , 08/08/2000 s. 0019 - 0020



KIRJALLINEN KYSYMYS E-1774/99 esittäjä(t): Hugues Martin (PPE-DE) komissiolle (11. lokakuuta 1999) Aihe: Yhteisön lainsäädännön noudattaminen kenkäteollisuuden alalla Kenkäteollisuuden ammattipiirit ovat kiinnittäneet huomioni alan kilpailuehtoihin Euroopan unionissa. Erityisesti alan pienet ja keskisuuret yritykset valittavat, että joissakin jäsenvaltioissa alan kilpailevat yritykset eivät noudata yhteisön lainsäädäntöä. Näyttää siltä, että muutamissa jäsenvaltioissa viranomaiset eivät huolehdi yhteisön lainsäädännön soveltamisesta ja erityisesti siitä, että alalla käytettävät koneet olisivat eurooppalaisten normien mukaisia tai että niin sanottu pimeä työ kiellettäisiin. Lainsäädännön rikkominen johtaa kilpailun vääristymiseen EU:n sisämarkkinoilla ja tällä alalla, jota kolmansista maista tuleva erittäin vahva kilpailu on jo ennestäänkin heikentänyt. Voiko komissio ottaa kantaa tähän asiaan ja mahdollisesti ilmoittaa, mitä toimia se aikoo toteuttaa ongelman ratkaisemiseksi? Erkki Liikasen komission puolesta antama vastaus (9. joulukuuta 1999) Komissio on yhtä mieltä siitä, että pimeä työ on merkittävä ongelma työmarkkinaosapuolille mm. jalkine-, tekstiili- ja vaatetusalalla. Neuvoston vuodeksi 1999 hyväksymissä(1) ja komission vuodeksi 2000 ehdottamissa(2) työllisyyspolitiikkaa koskevissa suuntaviivoissa on tuotu esille tarve yrittää ratkaista tämä ongelma. Työmarkkinaosapuolet keskustelevat tästä kysymyksestä myös Euroopan tasolla tuotannonalakohtaisen vuoropuhelun yhteydessä tekstiili- ja vaatetusteollisuuden kilpailukykyä koskevan komission toimintasuunnitelman pohjalta(3). Mainittakoon erityisesti, että jalkinealan työmarkkinaosapuolten vuoropuhelua käyvä komitea käsittelee parhaillaan pimeän työn ongelmaa sekä terveydellisiä ja turvallisuuteen liittyviä kysymyksiä, kuten koneiden turvallisuutta. Komissio on saanut kaikilta jäsenvaltioilta kansalliset säädökset, joilla työntekijöiden työssään käyttämille työvälineille asetettavista turvallisuutta ja terveyttä koskevista vähimmäisvaatimuksista 30. marraskuuta 1989 annettu neuvoston direktiivi 89/655/ETY(4) pannaan täytäntöön. Näiden kansallisten täytäntöönpanosäädösten vaatimustenmukaisuutta arvioidaan parhaillaan, ja tähän mennessä on jo joitakin jäsenvaltioita vastaan käynnistetty rikkomisesta johtuvat menettelyt, koska säädökset, joilla kyseinen direktiivi saatetaan osaksi kansallista lainsäädäntöä, eivät ole vaatimustenmukaisia. Eräs jäsenvaltio ei ole vielä saattanut lainsäädäntönsä osaksi 5. joulukuuta 1995 annettua neuvoston direktiiviä 95/63/EY(5), jolla muutetaan edellä mainittu direktiivi 89/655/ETY. Tämän vuoksi komissio on käynnistänyt perustamissopimuksen 226 artiklassa (entinen 169 artikla) tarkoitetun menettelyn jäsenvaltiolle perustamissopimuksen mukaan kuuluvan velvollisuuden täyttämättä jättämisen johdosta. Komission tiedossa ei ole tapauksia, joissa kansalliset viranomaiset olisivat jättäneet noudattamatta velvollisuutensa, jotka liittyvät kyseiset direktiivin täytäntöönpanevan kansallisen lainsäädännön soveltamisen valvontaan. Uudet koneet, jotka on saatettu markkinoille ja otettu käyttöön kenkien valmistuksessa, kuuluvat koneita koskevan jäsenvaltioiden lainsäädännön lähentämisestä 22. kesäkuuta 1998 annetun Euroopan parlamentin ja neuvoston direktiivin 98/37/EY(6) soveltamisalaan. Direktiivissä esitetään tavoitteet, joiden saavuttamiseen on pyrittävä, ja lisäksi valmisteilla on kaksi standardia, joissa on tarkoitus määritellä keskeiset vaatimukset. Nämä standardiehdotukset ovat PrEN 12203 (nahasta ja sen kaltaisesta materiaalista valmistettavien jalkineiden valmistuksessa käytettävät koneet; kenkien ja nahkatavaroiden valmistuksessa käytettävät painot; turvamääräykset) ja PrEN 12387 (nahasta ja sen kaltaisesta materiaalista valmistettavien jalkineiden valmistuksessa käytettävät koneet; modulaariset kenkienkorjauslaitteet; turvamääräykset). Jäsenvaltioiden on varmistettava, että kaikki koneet, jotka on saatettu markkinoille ja otettu käyttöön, ovat edellä mainitun direktiivin vaatimusten mukaisia. Komission tiedossa ei ole tapauksia, joissa tämä velvoite olisi jätetty täyttämättä. Jo käytössä olevien koneiden saattamista vaatimusten mukaisiksi käsitellään direktiivissä 89/655/ETY, joka on muutettu direktiivillä 95/63/EY. (1) KOM(98) 574 lopullinen. (2) KOM(1999) 441 lopullinen. (3) KOM(97) 454 lopullinen. (4) EYVL L 393, 30.12.1989. (5) EYVL L 335, 30.12.1995. (6) EYVL L 207, 23.7.1998.